ส่วนที่ 1

ข้อมูลสรุป (Executive Summary)

ลักษณะการดำเนินธุรกิจ

บริษัท แอดวานซ์ อินโฟร์ เซอร์วิส จำกัด (มหาชน) (“บริษัท” หรือ “ADVANC”)
เป็นบริษัทจดทะเบียนในตลาดหลักทรัพย์แห่งประเทศไทยตั้งแต่วันที่ 5 พฤศจิกายน 2534
ดำเนินธุรกิจให้บริการโทรศัพท์เคลื่อนที่ โดยบริษัทได้เข้าร่วมทำสัญญาร่วมการงานแบบบีทีโอ (BTO:
Build-Transfer-Operate) กับ บริษัท ทีโอที จำกัด (มหาชน) (ทีโอที) เป็นระยะเวลา 25
ปี ตั้งแต่ปี พ.ศ. 2533 สิ้นสุดปี พ.ศ. 2558 ซึ่งบริษัทได้ให้บริการโทรศัพท์เคลื่อนที่ในย่านความถี่
900 MHz ในระบบดิจิตอล GSM Advance (Global System for Mobile Communication)
ให้บริการข้ามแดนอัตโนมัติ (Automatic International Roaming)
ซึ่งปัจจุบันสามารถนำไปใช้ได้ในกว่า 109 ประเทศทั่วโลก
และให้บริการโทรศัพท์เคลื่อนที่แบบชำระค่าบริการล่วงหน้า (Prepaid) ภายใต้ชื่อ
“One-2-Call!”

นอกจากนี้ บริษัทยังมีบริษัทย่อย คือ บริษัท ดิจิตอล โฟน จำกัด (ดีพีซี)
ให้บริการโทรศัพท์เคลื่อนที่ในย่านความถี่ 1800 MHz ในระบบดิจิตอล GSM 1800
ภายใต้สัญญาร่วมการงานแบบบีทีโอ (BTO: Build-Transfer-Operate) กับบริษัท กสท
โทรคมนาคม จำกัด (มหาชน) (กสท.) เป็นระยะเวลา 16 ปี ตั้งแต่ปี พ.ศ. 2540 สิ้นสุดปี
พ.ศ. 2556

ณ วันที่ 31 ธันวาคม 2549 บริษัทมีส่วนแบ่งตลาดในสัดส่วนประมาณร้อยละ 49
ของตลาดโทรศัพท์เคลื่อนที่ในประเทศไทย

ปัจจุบันนอกจากการให้บริการเครือข่ายโทรศัพท์เคลื่อนที่แล้ว
บริษัทยังมีการลงทุนในกิจการที่เกี่ยวกับโทรคมนาคมด้านอื่นๆ ในบริษัทย่อย ดังนี้

1.  บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)
    ให้บริการสื่อสารข้อมูลผ่านสายโทรศัพท์และอินเตอร์เน็ตความเร็วสูง

2.  บริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส) ให้บริการสื่อสารข้อมูลผ่านสายโทรศัพท์

3.  บริษัท ดิจิตอล โฟน จำกัด (ดีพีซี) นำเข้าและจัดจำหน่ายโทรศัพท์เคลื่อนที่
    อุปกรณ์โทรคมนาคม ให้บริการเช่าโทรศัพท์เคลื่อนที่และให้บริการโทรศัพท์เคลื่อนที่ระบบดิจิตอล
    GSM 1800

4.  บริษัท แอดวานซ์ คอนแท็ค เซ็นเตอร์ จำกัด (เอซีซี) ให้บริการศูนย์ให้ข่าวสารทางโทรศัพท์
    (Call Center)

5.  บริษัท ดาต้า ลายไทย จำกัด (ดีแอลที) ให้บริการอินเตอร์เน็ตในเชิงพาณิชย์ (ISP)
    โดยได้รับสิทธิในการให้บริการจาก กสท (ปัจจุบันแปรรูปเป็น บริษัท กสท โทรคมนาคม จำกัด
    (มหาชน))

6.  บริษัท แอดวานซ์ เอ็มเปย์ จำกัด (เอเอ็มพี)
    ให้บริการชำระค่าสินค้าหรือบริการผ่านโทรศัพท์เคลื่อนที่

7.  บริษัท แอดวานซ์ เมจิคการ์ด จำกัด (เอเอ็มซี) จัดจำหน่ายบัตรเงินสด

8.  บริษัท เอไอเอส อินเตอร์เนชั่นแนล เน็ทเวอร์ค จำกัด (เอไอเอ็น)
    ให้บริการโทรศัพท์ระหว่างประเทศ (เปลี่ยนชื่อเป็น บริษัท เอไอเอ็น โกลบอลคอม จำกัด
    เมื่อวันที่ 6 มีนาคม 2550)

9.  บริษัท เอไอเอส ไวร์เลส คอมมิวนิเคชั่น เน็ทเวอร์ค จำกัด (เอดับลิวซีเอ็น) และบริษัท
    เอไอเอส ไวร์ เน็ทเวอร์ค จำกัด (เอดับบลิวเอ็น) ปัจจุบันยังมิได้เริ่มดำเนินการ
    ซึ่งอยู่ระหว่างขอใบอนุญาตในการประกอบธุรกิจให้บริการโทรศัพท์เคลื่อนที่ระบบ 3G
    โทรศัพท์พื้นฐาน และธุรกิจโทรศัพท์ทางไกลระหว่างประเทศ

ปัจจัยความเสี่ยง

บริษัทมีปัจจัยความเสี่ยงที่สำคัญ ได้แก่ ความเสี่ยงที่เกี่ยวข้องกับการตลาดและการแข่งขัน
ความเสี่ยงทางด้านการลงทุนและการเปลี่ยนแปลงเทคโนโลยี และความเสี่ยงทางด้านกฎหมาย
ข้อบังคับ และนโยบาย ตลอดจน
ความเสี่ยงทางด้านการบริหารทรัพยากรบุคคลโดยรายละเอียดแสดงในหัวข้อ 1 “ปัจจัยความเสี่ยง”

สรุปฐานะการเงินและผลการดำเนินงาน

สำหรับปี 2549 บริษัทมีรายได้รวมจำนวน 91,428 ล้านบาท ลดลงจาก 92,517 ล้านบาท ในปี
2548 คิดเป็นจำนวน 1,089 ล้านบาท หรือลดลงร้อยละ 1.2 และมีผลกำไรสุทธิจำนวน 16,256
ล้านบาท ในปี 2549 ลดลงจาก 18,725 ล้านบาท ในปี 2548 คิดเป็นจำนวน 2,469 ล้านบาท
หรือลดลงร้อยละ 13.2 โดยกลุ่มบริษัทมีสินทรัพย์รวม ณ สิ้นปี 2549 จำนวน 134,301 ล้านบาท
เพิ่มขึ้น 1,341 ล้านบาท หรือร้อยละ 4.9 เมี่อเทียบกับสิ้นปี 2548 ซึ่งมีจำนวน 127,960
ล้านบาท โดยรายละเอียดแสดงในหัวข้อ 12 “ฐานะการเงินและผลการดำเนินงาน”